РЕПУБЛИКА БЪЛГАРИЯ
МИНИСТЕРСКИ СЪВЕТ
ПОСТАНОВЛЕНИЕ № 
от                         2025 г.
ЗА изменение и допълнение на Наредбата за организацията за осъществяване на граничен паспортен, митнически, здравен, ветеринарномедицински и фитосанитарен контрол, както и контрол на транспортните средства в пристанищата на Република България, обслужващи кораби от международно плаване, приета с Постановление № 186 на Министерския съвет от 2012 г. (обн., ДВ, бр. 67 от 2012 г., изм. и доп., бр. 37 от 2014 г. и бр. 12 от 2017 г., изм., бр. 55 от 2017 г., изм. и доп., бр. 69 от 2020 г. и бр. 37 от 2021 г., изм., бр. 9 от 2024 г.)
МИНИСТЕРСКИЯТ СЪВЕТ
ПОСТАНОВИ:
§ 1. В чл. 1 се правят следните изменения и допълнения:
1. В ал. 1 се създава т. 3:
„3. заявяване за целите на проверките и контрола по т. 1, съгласуване и разрешаване на приемането, обработването и експедицията на товари, поща и други стоки в морските пристанища за обществен транспорт.“
2. Алинея 3 се изменя така:
„(3) Гранични проверки на кораби се извършват въз основа на анализ на рисковете, свързани с вътрешната сигурност, трансграничната престъпност и нелегалната имиграция, съгласно разпоредбите на Регламент (ЕС) 2016/399 на Европейския парламент и на Съвета от 9 март 2016 г. относно Кодекс на Съюза за режима на движение на лица през границите (Кодекс на шенгенските граници) (OB, L 77, 23 март 2016 г.), с неговите последващи изменения и допълнения.“
3. В ал. 6 думата „рибарски“ се заменя с „риболовни“.
§ 2. В чл. 6, ал. 4, т. 2 след думите „корабно място“ навсякъде се добавя „в речно пристанище“.
§ 3. В чл. 17 се правят следните изменения:
1. Алинея 2 се изменя така:
„(2) Не се допуска корабните товари да напускат района на пристанището (съответно пристанищния терминал) без разрешение на митническите органи.“
2. В ал. 3 думите „Службите за контрол по митническите формалности“ се заменят с „Митническите органи“;
3. В ал. 4 след думите в скоби „ОВ, L 23“ се поставя запетая и думата „от“ се заменя с „26 януари“, думите „Митническия кодекс“ се заменят с „Митнически кодекс“, след думите в скоби „ОВ, L 269“ се поставя запетая и думата „от“ се заменя с „10 октомври“, а думите „Регламент (ЕС) 2016/399 на Европейския парламент и на Съвета от 9 март 2016 г. относно Кодекс на Съюза за режима на движение на лица през границите (Кодекс на шенгенските граници) (ОВ, L 77 от 2016 г.)“ се заменят с „Кодекса на шенгенските граници“.
§ 4. В чл. 22, ал. 2, т. 2 думите „съгласно Тарифата за пристанищните такси, събирани от Държавно предприятие „Пристанищна инфраструктура“, приета с Постановление № 97 на Министерския съвет от 2007 г. (обн., ДВ, бр. 38 от 2007 г.; изм. и доп., бр. 56 от 2007 г., бр. 2 от 2008 г. и бр. 38 от 2010 г.)“ се заменят с „по чл. 103в, ал. 1 от Закона за морските пространства, вътрешните водни пътища и пристанищата на Република България“.
§ 5. В чл. 23 запетаята след думите „1965 г.“ се заличава и думите „ратифицирана със закон (ДВ, бр. 59 от 1998 г.), в сила за Република България от 21 юни 1999 г. (ДВ, бр. 56 от 1999 г.)“ се заменят с „(обн., ДВ, бр. 56 от 1999 г., изм., бр. 34 и 35 от 2022 г.), ратифицирана със закон – обн., ДВ, бр. 59 от 1998 г.“
§ 6. В чл. 26, ал. 3, т. 1 думите „чл. 6, ал. 3“ се заменят с „чл. 6, ал. 4, т. 1“.
§ 7. В чл. 27, ал. 2, т. 1 думите „чл. 6, ал. 3“ се заменят с „чл. 6, ал. 4, т. 1“.
§ 8. В чл. 28, ал. 2, т. 1 думите „чл. 6, ал. 3“ се заменят с „чл. 6, ал. 4, т. 1“.
§ 9. В чл. 29, ал. 2, т. 6 след думите „Парижкия меморандум“ се добавя „за разбирателство за държавния пристанищен контрол, подписан в Париж на 26 януари 1982 г.“
§ 10. В чл. 30 се правят следните изменения и допълнения:
1. В ал. 1:
а) в основния текст след думите „Протокола от 1988 г.“ се поставя запетая и думите „(SOLAS 74/78), ратифицирана с Указ № 2250 от 1983 г. на Държавния съвет на Народна република България – ДВ, бр. 61 от 1983 г., в сила за Република България от 2 февруари 1984 г. (ДВ, бр. 12 от 2005 г.)“ се заменят с „изготвена в Лондон на 1 ноември 1974 г., (обн., ДВ, бр. 12 от 2005 г., изм. и доп., бр. 16, 17, 19, 20, 22, 23 и 24 от 2017 г. и бр. 93 от 2018 г., изм., бр. 40 от 2019 г. и бр. 82 от 2020 г.), ратифицирана с указ – обн., ДВ, бр. 12 от 1983 г. (Конвенция SOLAS)“;
б) в т. 1 думите „Международната конвенция за безопасност на човешкия живот на море (SOLAS 74/78)“ се заменят с „Конвенция SOLAS“;
2. В ал. 2, т. 1 в края на текста се добавя „в пристанището, съгласно чл. 6, ал. 4, т. 1“.
§ 11. В чл. 31 се правят следните изменения:
1. В ал. 1:
а) в основния текст думите „или към котвена стоянка, разположена в териториалното море на Република България“ се заменят с „или към външен рейд“;
б) точка 7 се изменя така:
„7. клас за опасност на товара съгласно Международния кодекс за превоз на опасни товари по море (IMDG Code), приет с Резолюция А.716(17) на Асамблеята на Международната морска организация (ИМО) от 6 ноември 1991 г. (обн., ДВ, бр. 73, 74, 75 и 76 от 2021 г., изм., бр. 15 от 2022 г.), Международния кодекс за конструкцията и оборудването на кораби, превозващи опасни химикали в наливно състояние (IBC Code), приет с Резолюция MSC.4(48) на Комитета по морска безопасност на ИМО от 17 юни 1983 г. (обн., ДВ, бр. 43 от 2019 г., изм. и доп., бр. 43, 44, 46, 47, 48, 49, 50 и 92 от 2019 г., бр. 20, 21 и 22 от 2022 г.) и Кодекса за конструкцията и оборудването на кораби, превозващи втечнени газове в наливно състояние (Кодекс IGC), приет с Резолюция MSC.5(48) на Комитета по морска безопасност на ИМО от 17 юни 1983 г. (изм., ДВ, бр. 83 от 2020 г. и бр. 83 от 2021 г.), с техните последващи изменения и допълнения“;
в) в т. 8 думите „кодекса INF“ се заменят с „Международния кодекс за безопасен превоз на пакетирано отработено ядрено гориво, плутоний и високо радиоактивни отпадъци на борда на кораби (INF Code), приет с Резолюция MSC.88(71) на Комитета по морска безопасност на ИМО от 27 май 1999 г. (обн., ДВ, бр. 28 от 2021 г., изм., бр. 28 от 2021 г.), с неговите последващи изменения и допълнения“.
2. В ал. 2 думите „местоназначението или котвената стоянка“ се заменят с „пристанището на местоназначение или рейда“.
§ 12. В чл. 32 се правят следните изменения и допълнения:
1. В ал. 2, т. 1 в края на текста се добавя „в пристанището съгласно чл. 6, ал. 4, т. 1“;
2. В ал. 3, т. 1 след думите в скобите „L 57“ се поставя запетая и думата „от“ се заменя с „3 март“.
§ 13. В чл. 36 се правят следните изменения:
1. В ал. 1 думите „декларация, съдържаща наличната в разписката/разписките за приети отпадъци от кораби“ се заличават, а думата „им“ се заменя с „на приетите в пристанищни приемни съоръжения отпадъци от кораби“;
2. В ал. 2 думите „по образец съгласно приложение № 8“ се заменят с „в електронен формат съгласно образеца – приложение № 1 към чл. 5, ал. 1 от Наредба № 15 от 17.01.2024 г. за предаване и приемане на отпадъци от кораби (обн., ДВ, бр. 8 от 2024 г.)“ и се поставя запетая.
§ 14. В чл. 36г, ал. 3, т. 1 в края на текста се добавя „съгласно чл. 6, ал. 4, т. 2“.
§ 15. В чл. 36д, ал. 1, т. 6 тирето след думата „отпадъците“ се заличава и думите „резултат от корабоплавателна дейност, и на остатъците от корабни товари“ се заменят с „от кораби, намиращи се“.
§ 16. В чл. 36е, ал. 1, т. 10 тирето след думата „отпадъците“ се заличава и думите „резултат от корабоплавателна дейност“ се заменят с „от кораби“.
§ 17. В чл. 37, ал. 4 думите в скобите „L 163 от“ се заменят с „L 283, 29 октомври“.
§ 18. В чл. 41 се правят следните изменения и допълнения:
1. В ал. 1 след думите в скоби „L 119“ се поставя запетая и думата „от“ се заменя с „4 май“, след думите в скоби „L 295“ се поставя запетая и думата „от“ се заменя с „21 ноември“, а в края на текста се добавя „(Регламент (ЕС) 2018/1725)“.
2. В ал. 3 след думата „напускащи“ се добавя „морските“.
3. В ал. 4 след думата „напускащи“ се добавя „морските“.
§ 19. В чл. 41в думите „Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/EО (Общ регламент относно защитата на данните) (ОВ, L 119 от 2016 г.)“ се заменят с „Общия регламент относно защитата на данните“, а думите „на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ, L 295 от 2018 г.)“ се заличават.
§ 20. Създава се глава четвърта „б“ „Национална система за електронен обмен на информация в българските морски пристанища за обществен транспорт“ с чл. 41г – 41м:
„Глава четвърта „б“
НАЦИОНАЛНА СИСТЕМА ЗА ЕЛЕКТРОНЕН ОБМЕН НА ИНФОРМАЦИЯ В БЪЛГАРСКИТЕ МОРСКИ ПРИСТАНИЩА ЗА ОБЩЕСТВЕН ТРАНСПОРТ
[bookmark: _GoBack]Чл. 41г. (1) Държавно предприятие „Пристанищна инфраструктура“ изгражда, поддържа и администрира Национална система за електронен обмен на информация в българските морски пристанища за обществен транспорт – електронна платформа, която осигурява интелигентен и сигурен обмен на информация в реално време между държавните органи, пристанищните оператори и ползвателите на пристанището за целите на управлението, оптимизирането и автоматизирането на пристанищните и логистичните процеси.
(2) Системата по ал. 1 е оперативно съвместима с Националния център за
електронен документооборот на морския транспорт.
(3) Системата по ал. 1 е оперативно съвместима с информационните системи на Агенция „Митници“ и може да бъде използвана за електронен обмен на информация във връзка със:
1. заявяването за целите на проверките и контрола по чл. 1, ал. 1, съгласуването и разрешаването на въвеждането, извеждането и транзита на товари и поща и на други стоки през морските пристанища за обществен транспорт;
2. даването на разрешения по чл. 17, ал. 2.
(4) Системата по ал. 1 е интегрирана със Системата за електронна автентикация, Портала на електронното управление и Единната входна точка за електронни плащания в централната и местната администрация, поддържани от министъра на електронното управление.
(5) Системата по ал. 1 е интегрирана със Системата за информационно осигуряване на планирането на маневрите в морските пристанища (ИС „MOVER“) и осигурява данни и оперативна информация във връзка с посещенията, престоя, промените в статуса и отплаването на корабите.
(6) Системата по ал. 1 предоставя възможности за интегриране и обмен на информация със системите на пристанищните оператори, корабните агенти и другите членове на пристанищната общност.
Чл. 41д. (1) Националната система за електронен обмен на информация в българските морски пристанища за обществен транспорт:
1. хармонизира и стандартизира електронния обмен на структурирани данни и съобщения между членовете на пристанищната общност като обединява постъпващата информация и я предоставя на потребителите в съответствие с тяхното участие и ниво на достъп;
2. функционално обхваща пристанищните и логистичните процеси на морския, железопътния и автомобилния транспорт по обработване на товарите и другите стоки в българските морски пристанища;
3. осъществява в криптиран вид по защитени канали обмен на данни в електронен формат с други системи, свързани с формалностите за даване на сведения за корабите, които посещават българските морски пристанищата за обществен транспорт;
4. предоставя възможност за електронен обмен на информация между членовете на пристанищната общност с оглед предоставянето на пристанищни услуги на корабите от международно плаване, посещаващи българските морски пристанища за обществен транспорт, както и за електронното документиране на тези услуги и дейности.
5. предоставя възможност за извършване на електронни административни услуги;
6. осигурява интернет базиран портал, чрез който всички членове на пристанищната общност извършват електронния обмен на информация.
(2) За целите на ал. 1, т. 1:
1. заявления за административни услуги и заявки и нареждания за предоставяне на пристанищни услуги във връзка с посещението на кораб в българско морско пристанище за обществен транспорт се подават в унифицирана електронна форма чрез системата по ал. 1;
2. всеки електронен формуляр съдържа задължителни реквизити, като системата по ал. 1 автоматично проверява дали те са попълнени и дали формата е валидна;
3. когато по технически причини документ по т. 1 не може да бъде подаден в унифицирана електронна форма, той се подава на хартиен носител и следва да съдържа попълнени всички задължителни реквизити на съответния електронен формуляр;
4. всеки документ по т. 1 се регистрира в системата по ал. 1 еднократно, независимо от начина на подаване;
5. данни, постъпващи в системата по ал. 1 от външни интегрирани системи, може да бъдат използвани за изготвяне на други документи, но не и да бъдат редактирани.
Чл. 41е. (1) Ползватели на Националната система за електронен обмен на
информация в българските морски пристанища за обществен транспорт са членовете на пристанищната общност, в това число:
1. органите за граничен контрол;
2. Изпълнителна агенция „Морска администрация“;
3. пристанищните оператори в пристанищата за обществен транспорт;
4. корабопритежателите на кораби от международно плаване, които посещават българските морски пристанища за обществен транспорт – чрез капитаните на кораби, а когато за кораба има сключен договор за корабно агентиране с корабен агент – чрез корабния агент;
5. държателите на стоките – чрез надлежно оправомощен представител (спедитор, агент за товара).
(2) Държавно предприятие „Пристанищна инфраструктура“ предоставя на лицата по ал. 1 индивидуални права на достъп в съответствие с техните функции и роля в пристанищните процеси.
(3) Според правата на достъп до Националната система за електронен обмен на информация в българските морски пристанища за обществен транспорт, лицата по ал. 1 се делят на:
1. потребители с пълен пряк достъп – достъпват със средство за електронна идентификация с ниво на осигуреност „високо“ съгласно чл. 5, ал. 2 от Закона за електронното управление и използват уебстраницата на системата съобразно своите функции и компетенции за преглеждане и въвеждане на информация и данни и за получаване на съобщения;
2. потребители с ограничен пряк достъп – достъпват със средство за електронна идентификация с ниво на осигуреност „високо“ съгласно чл. 5, ал. 2 от Закона за електронното управление и използват уебстраницата на системата съобразно своите функции и компетенции за преглеждане на информация и данни;
3. потребители с непряк достъп – достъпват по ред, определен от ръководителя на съответния икономически оператор, и извършват обмен на данни съгласно правилата и стандартите на собствената си информационна система, интегрирана с Националната система за електронен обмен на информация в българските морски пристанища за обществен транспорт. 
Чл. 41ж. (1) Информацията, която се събира, съхранява и обменя чрез Националната система за електронен обмен на информация в българските морски пристанища за обществен транспорт, не е публична.
(2) Всички действия в Националната система за електронен обмен на информация в българските морски пристанища за обществен транспорт се извършват от лицата по чл. 41е, ал. 1 със средство за електронна идентификация с ниво на осигуреност „високо“ съгласно чл. 5, ал. 2 от Закона за електронното управление.
(3) Достъпът до информацията, която се събира и съхранява в Националната система за електронен обмен на информация в българските морски пристанища за обществен транспорт се контролира с цел защита на търговската и друга поверителна информация и на личните данни в съответствие с изискванията на Общия регламент относно защитата на данните и Регламент (ЕС) 2018/1725.
(4) Обменът на данни в електронен формат се осъществява в криптиран вид по защитени канали.
(5) За постигане сигурността на информацията, която се събира, съхранява и обменя чрез Националната система за електронен обмен на информация в българските морски пристанища за обществен транспорт се прилагат изискванията на Закона за киберсигурност и на Наредбата за общите изисквания към информационните системи, регистрите и електронните административни услуги, приета с Постановление № 3 на Министерския съвет от 2017 г. (обн.,ДВ, бр. 5 от 2017 г., изм. и доп., бр. 66 от 2018 г., бр. 4 от 2020 г., изм., бр. 47 от 2022 г., изм. и доп., бр. 80 от 2024 г.).
Чл. 41з. Митническите органи, чрез Националната система за електронен обмен на информация в българските морски пристанища за обществен транспорт:
1. получават в електронен формат всички документи, свързани с изпълнението на пристанищните и логистични процеси, както и информация за изпълнението на нарежданията и заявките;
2. създават и изпращат в електронен формат:
а) разрешение или отказ да се даде разрешение за изпълнение на нареждане за разтоварване, съответно товарене;
б) разрешение по чл. 17, ал. 2 или отказ да се даде такова;
в) разрешение за изпълнение на нареждане за контейнеризация или деконтейнеризация или отказ да се даде такова;
г) решение за частично или изцяло задържане или освобождаване от задържане на товари или други стоки;
д) решение за извършване на проверка на товари или други стоки;
е) данни за приета митническа декларация или декларация за временно складиране;
ж) уведомление за реекспорт;
з) информация за одобряване на акт-известие за разтоварените товари и други стоки;
и) информация за одобряване на генералния акт за действително разтоварените от кораба товари и други стоки;
к) информация за одобряване на корабен товарен манифест за износ;
л) информация за резултатите от извършена проверка на декларация за временно складиране;
м) информация за доказателство за митническия статус на съюзни стоки при въвеждането им на митническата територия на Европейския съюз.
Чл. 41и. Директорът на съответната териториална дирекция на Изпълнителна агенция „Морска администрация“ и капитан на пристанището и другите длъжностни лица в дирекцията, чрез Националната система за електронен обмен на информация в българските морски пристанища за обществен транспорт:
1. получават в електронен формат:
а) товарния план на кораба и допълнителни данни, необходими за извършване на неговата проверка и заверяване, когато това е предвидено в закон;
б) заявление за разрешаване извършването на огневи работи на борда на кораб;
в) заявление за разрешаване на демобилизацията на корабната силова уредба по време на престояването на кораба на кей за обработка;
2. създават и изпращат в електронен формат:
а) уведомление за извършеното заверяване на товарния план, когато това е предвидено в закон;
б) уведомление за установени недостатъци на товарния план и указания за преработването му;
в) разрешение за извършване на огневи работи на борда на кораба или отказ да се даде разрешение;
г) разрешение за демобилизация на корабната силова уредба по време на престояването на кораба на кей за обработка или отказ да се даде разрешение.
Чл. 41к. Корабопритежател, чрез Националната система за електронен обмен на информация в българските морски пристанища за обществен транспорт:
1. има достъп до:
а) откритата процедура в Националния център за електронен документооборот на морския транспорт;
б) информацията относно декларацията за временно складиране на товара;
2. получава в електронен формат:
а) известия за решенията на митническите органи по депозираните заявления, както и по нарежданията за обработване на товара и другите стоки;
б) оперативна информация за приемането и изпълнението от страна на
съответните пристанищни оператори на подадените заявки и нареждания;
в) съобщения от други членове на пристанищната общност във връзка с обработването на товара и другите стоки;
3. създава и/или изпраща в електронен формат:
а) искане за приемане на кораба на конкретен пристанищен терминал от пристанището за обществен транспорт;
б) подробен план за товарене или разтоварване на кораба, а за тежки и/или дългомерни товари – и схема на разположението и укрепването на товарите;
в) допълнителни данни, необходими за извършване от страна на съответните длъжностни лица в Изпълнителна агенция „Морска администрация“ на проверката и заверяването на товарния план, когато това е предвидено в закон;
г) данни, необходими за обработването на насипни товари, съгласно изискванията на Кодекса за превоз на твърди насипни товари (IMSBC), приет с резолюция MSC.101(24) на Комитета по морска безопасност на ИМО от 13 юни 2019 г. (обн., ДВ, бр. 11 и 12 от 2022 г.);
д) документ за потвърденото брутно тегло на контейнер – за контейнерни товари;
е) корабен товарен манифест за износ;
ж) нареждане за разтоварване – когато корабопритежателят отговаря за формалностите по разтоварване на товара;
з) заявления за административни услуги и заявки и нареждания за предоставяне на пристанищни услуги във връзка с посещението на кораба в българско морско пристанище за обществен транспорт;
4. създава права за работа в системата на държателите на стоките – спедитори, агенти за товара, агенти за товара на линеен кораб (при линейни превози на контейнерни товари); 
5. номинира при необходимост допълнителен корабен агент за конкретното посещение на кораба в морско пристанище или прекратява дадените пълномощия.
Чл. 41л. (1) Пристанищен оператор, предоставящ на пристанищен терминал пристанищни услуги по обработване на товари и/или обслужване на пътници, чрез Националната система за електронен обмен на информация в българските морски пристанища за обществен транспорт:
1. получава в електронен формат:
а) искане от корабопритежателя за приемане на кораба на пристанищния терминал;
б) заявки и нареждания за товарене и разтоварване;
в) информация за решенията на митническите органи във връзка с нарежданията за разтоварване, товарене, експедиция, контейнеризация, деконтейнеризация и със заявките за предоставяне на други пристанищни услуги, както и за решенията за частично или изцяло задържане или освобождаване от задържане на товари и други стоки;
г) достъп до останалата информация на откритата процедура за обработване на товари, поща и други стоки на пристанищния терминал;
2. създава и изпраща в електронен формат:
а) потвърждение или отказ по искането на корабопритежателя за приемане на кораба на пристанищния терминал;
б) потвърждение на готовността за изпълнение на нареждания за разтоварване или товарене; 
в) данни за изпълнението на нарежданията за разтоварване или товарене, извършено след полученото разрешение на митническите органи;
г) документи за удостоверяване на изпълнението на пристанищни услуги;
д) генерален акт за действително разтоварените от кораба товари и други стоки;
е) товарен ордер за натоварените товари и други стоки;
ж) документи, удостоверяващи приемането на товари и други стоки на
пристанищния терминал;
з) документи, удостоверяващи експедирането на товари и други стоки от пристанищния терминал; 
и) информация относно изпълнението на разпореждания на митническите органи във връзка със задържането или освобождаването от задържане на товари и други стоки.
(2) Пристанищен оператор, предоставящ на пристанищен терминал морско-технически пристанищни услуги, чрез Националната система за електронен обмен на информация в българските морски пристанища за обществен транспорт:
1. получава в електронен формат заявки от корабопритежателите за предоставяне на морско-техническата пристанищна услуга, за която е получил достъп;
2. създава и изпраща в електронен формат:
а) потвърждение, че приема да изпълни получена заявка за предоставяне на морско-техническата пристанищна услуга, за която е получил достъп;
б) информация за изпълнението на приета заявка за морско-техническа пристанищна услуга.
Чл. 41м. (1) Държател на стоките – спедитор, агент за товара, чрез Националната система за електронен обмен на информация в българските морски пристанища за обществен транспорт:
1. има право на достъп до:
а) информацията, съдържаща се в откритата процедура за посещението на кораба;
б) информацията относно декларацията за временно складиране на товара;
2. получава в електронен формат:
а) известия за решенията на митническите органи във връзка с нарежданията за разтоварване, товарене, експедиция, контейнеризация, деконтейнеризация и със заявките за предоставяне на други пристанищни услуги, както и за решенията за частично или изцяло задържане или освобождаване от задържане на товари и други стоки;
б) оперативна информация за приемането и изпълнението от страна на пристанищния оператор, предоставящ на пристанищния терминал пристанищни услуги по обработване на товари, на подадените заявки и нареждания;
в) съобщения от други членове на пристанищната общност във връзка с обработването на товара и другите стоки;
3. създава и изпраща в електронен формат:
а) списък с товарите и другите стоки, които съгласно сключен договор следва да бъдат обработени при посещението на кораба на пристанищния терминал;
в) нареждане за товарене;
г) нареждане за разтоварване;
д) нареждане за експедиране; 
е) нареждане за контейнеризация или деконтейнеризация;
ж) заявки за извършване на съхранение, претоварване, опаковка и преопаковка на товари и други стоки;
з) данни за превозните средства, с които товарите и другите стоки ще бъдат въведени на територията на пристанището или експедирани от нея; 
4. номинира пристанищен терминал, на който да бъде приет и обслужен конкретен кораб.
(2) Правото на достъп в Националната система за електронен обмен на информация в българските морски пристанища за обществен транспорт на държател на стоките – агент за товара на линеен корабен, включва дейностите по ал. 1, с изключение на тези по т. 3, буква „з“ и т. 4.“
§ 21. В § 1 от Допълнителните разпоредби се създават т. 10 – 13:
„10. „Стоки“ са всички видове движими вещи, пренасяни през държавната
граница, включително по тръбопроводи и електропроводи, както и превозни средства, багажите на пътниците и други пратки.
11. „Товар“ е стока, приета на борда на кораба, за да бъде превозена по море до определено пристанище в съответствие със сключен договор за превоз на товари, за която е издаден коносамент и която е посочена в декларацията за товара.
12. „Държател на стоките“ е лицето по чл. 5, т. 34 от Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза.
13. „Пристанищна общност“ е съвкупността от всички заинтересовани лица, участващи в дейността на конкретното пристанище за обществен транспорт –компетентни държавни органи, пристанищни оператори, корабопритежатели и други икономически оператори – ползватели на пристанището.“
§ 22. В Приложение № 1 към чл. 22, ал. 1 думите „INFORMATION TECHNOLOGY“ и „информационните технологии“ и запетаите пред тях се заличават.
§ 23. В Приложение № 1а към чл. 22а, ал. 3 думите „INFORMATION TECHNOLOGY“ и „информационните технологии“ и запетаите пред тях се заличават.
§ 24. Приложение № 8 към чл. 36, ал. 1 се отменя.
ЗАКЛЮЧИТЕЛНА РАЗПОРЕДБА
§ 25. Параграф 1, т. 1 относно чл. 1, ал. 1, т. 3, § 20 относно глава четвърта „б“ с чл. 41г – 41м и § 21 относно § 1, т. 10 – 13 от Допълнителните разпоредби влизат в сила в 6-месечен срок от датата на обнародване на постановлението в „Държавен вестник“.

